גל דה פז

גל דה פז (נולדה ב-12 בנובמבר 1986) היא זמרת-יוצרת ישראלית, סולנית להקת "דה פז בנד" (The Paz Band), חברת להקת "לוסיל קרו" (Lucille Crew) ומורה לפיתוח קול. גל סיימה את תוכנית "הכוכב הבא" 2026 במקום השני.

 ביוגרפיה 
דה פז נולדה באילת לדפנה בן-דוד, עורכת דין, ולעופר. בהיותה בת שלוש התגרשו הוריה והיא עברה עם אמה לקיסריה. למדה בנעוריה בקיבוץ מעגן מיכאל וברימון בית ספר למוסיקה. המוזיקה עליה גדלה ומקור השראתה היו בלוז, רוק, ג'אז ובעיקר שירי שנות השישים בסגנון פסטיבל וודסטוק. בגיל 16 שמעה לראשונה את ג'ניס ג'ופלין, ואימצה בראשית דרכה רבים ממאפייני סגנון שירתה (אחד מהשירים הראשונים שפרסמו אותה הייתה הגרסה העברית לשירה של ג'ופלין Me and Bobby McGee אותו תרגמה לעברית ישראלית כ"אני וקובי שלי"). בשנת 2003, בגיל 17, ניגשה להיבחן לתוכנית "כוכב נולד" הראשונה והודחה בשלב האודישן. בגיל 20 נישאה למוזיקאי אריאל קשת, בנם של יונה אליאן וששי קשת וחבר להקת פול טראנק, שהפיק את שלושת תקליטיה הראשונים (השניים התגרשו ב-2018).

בניגוד לתקליט הראשון, שהיה בגוון בלוז רוק ובו שרה בעברית (ונחשב בדיעבד בעיני דה פז כתקליט בוסרי ובכיוון מוזיקלי שגוי), שלושת תקליטיה הבאים היו תקליטי אינדי רוק בהם שרה באנגלית.

תקליטה "Goldie" ראה אור ב-2013, ובו שיתפה פעולה עם מוטי לייבל (גיטרה) ואריאל קשת (קלידים והפקה מוזיקלית). לאחר הפקת התקליט יצאה לשהות של כשנה בלוס אנג'לס. ב-2014 הקימה את "דה פז בנד" בה שותפים גם הבסיסט רז בליצבלאו והמתופף אור כחלון. כל החומרים המקוריים של הלהקה חוברו על ידי דה פז. את אריאל קשת החליף יובל ברוסילובסקי. הלהקה מופיעה רבות ברחבי ישראל, בין היתר בפסטיבלים כגון פסטיבל יערות מנשה ואינדינגב ובמועדונים כגון הבארבי בתל אביב, הצוללת הצהובה בירושלים ועוד.

בשנת 2015 נבחרה גל דה פז לאשת השנה האלטרנטיבית בתחום המוזיקה בישראל.

במאי 2017 הופיעה דה פז בנד כמופע חימום לפני הופעת להקת אירוסמית' בפארק הירקון, לאחר שורה של הופעות חימום של אמנים זרים שביקרו בישראל. באותה שנה הופיעה בפסטיבל יערות מנשה. בפסטיבל השתתפו בין היתר אורפנד לנד, אביתר בנאי, אלון עדר, אסתר רדא, ועדי-קשת כהן.

בשנת 2015 הצטרפה להרכב ההיפ-הופ-פאנק (Funk) של ישגב דותן, "לוסיל קרו" (Lucille Crew) ומאז היא מחלקת את זמנה בין יצירה מקורית שלה במסגרת להקתה לבין הופעות כזמרת במסגרת ההרכב המגוון ברחבי אירופה.

בנובמבר 2018 הושק בשירות המוזיקה אייטיונס תקליטה הרביעי (והשני במסגרת ההרכב "דה פז בנד"), "Supply & Demand".

בשנת 2020 השתתפה בפסטיבל "אינדיזוםזום" אשר שודר בהקצה ביום העצמאות, והועבר בשידור ישיר באמצעות ה-ZOOM עקב מגפת הקורונה. המופע שודר במשך שש שעות וצפו בו אלפי צופים. במופע השתתפו בין היתר זוהר גינזבורג, עינב ג'קסון כהן, אור אדרי, אלישע בנאי, סיון טלמור, פלורה, איה זהבי פייגלין ואחרים.

בשנת 2020, במסגרת פרויקט "צו השעה", שיתפה פעולה עם הזמר והגיטריסט גיא מזיג. הם ביצעו יחד גרסת כיסוי לשיר "לא ידעתי שתלכי ממני", אשר בוצע במקור על ידי מתי כספי.

ב-4 בספטמבר 2023, מאור כהן ודי ג'יי מש, שיתפו פעולה בשיר חדש בשם "אמסטרדם" לאלבום המשפחתי המשותף שלהם ששמו "על הדשא". השיר כולל דגימה של להקת נוער שוליים "אמסטרדם", וכולל הופעת אורח של גל דה פז.

ב-1 בנובמבר 2024 התארחה באלבום של המפיק עידו מימון "פסטיבל מסמפלי סימפולים 2" בשיר "זה החיים" יחד עם הראפר והקומיקאי טל טירנגל.

בנובמבר 2025 השתתפה בתוכנית "הכוכב הבא של ישראל לאירוויזיון 2026" וסיימה במקום השני.

הביצועים המוזיקליים של גל דה פז במהלך העונה ה-12 של הכוכב הבא

“A Change is gonna come” עם 91%

“Hummingbird” נכנסה לנבחרת איתו

“Cryin” עם 90%

“Billie Jean”, יחד עם נועם בתן, 83%

״Vampire”, עם 77%

“You And I“, יחד עם רד בנד, 64%

“A Natural Woman”, מבחן האקפלה, 78%

״אחרי הכל את שיר״, ספיישל שלמה ארצי, 81%

״Proud Mary”, שמינית גמר - עברה

"ממך עד אליי", רבע גמר - עברה

“The Oscar Winning Tears”, חצי גמר - עברה

“Fame”, גמר - עברה לשלישית הגמר

״All I Ask”, גמר - סיימה במקום השני

 דיסקוגרפיה 
 בלוז לחלום, גל דה פז, 2010
 Smokin' Soul, לוסיל קרו, 2012
 Goldie,  גל דה פז, 2013
 Lucille, לוסיל קרו, 2014
 Restless Mind / Exhausted Body, לוסיל קרו, 2015
 Down The Rabbit Hole, דה פז בנד, 2016
 Respect the Dawn, לוסיל קרו, 2017
 Supply & Demand, דה פז בנד, 2018
 Slowburn, לוסיל קרו, 2020
 Uncovered, גל דה פז, 2022
 Very That, גל דה פז, 2024

 קישורים חיצוניים 

  (אתר רשמי)

 אדר אבישר, גל דה פז היא הדבר הבא של הרוק הישראלי , 2 בפברואר 2017




 פרופיל, באתר הצוללת הצהובה

הערות שוליים

קטגוריה:זמרות ישראליות
קטגוריה:זמרים ישראלים
קטגוריה:זמרות רוק ישראליות
קטגוריה:זמרי רוק ישראלים
קטגוריה:זמרי בלוז
קטגוריה:זמרות אינדי ישראליות
קטגוריה:זמרות-יוצרות ישראליות
קטגוריה:זמרים-יוצרים ישראלים
קטגוריה:זמרים-יוצרים בעברית
קטגוריה:בוגרות בית הספר משותף חוף הכרמל
קטגוריה:בוגרי בית הספר משותף חוף הכרמל
קטגוריה:בוגרות רימון בית ספר למוסיקה
קטגוריה:בוגרי רימון בית ספר למוסיקה
קטגוריה:מתמודדות הכוכב הבא
קטגוריה:מתמודדי הכוכב הבא
קטגוריה:ישראליות שנולדו ב-1986
קטגוריה:ישראלים שנולדו ב-1986